IZVJEŠĆE KOMISIJE EUROPSKOM PARLAMENTU I VIJEĆU

o provedbi određenih odredbi Uredbe (EZ) br. 1071/2009 o uspostavljanju zajedničkih pravila koja se tiču uvjeta za obavljanje djelatnosti cestovnog prijevoznika u razdoblju od 1. siječnja 2017. do 31. prosinca 2018.



o provedbi određenih odredbi Uredbe (EZ) br. 1071/2009 o uspostavljanju zajedničkih pravila koja se tiču uvjeta za obavljanje djelatnosti cestovnog prijevoznika u razdoblju od 1. siječnja 2017. do 31. prosinca 2018.

Uvod

Ovo se izvješće odnosi na obavljanje djelatnosti cestovnog prijevoznika u državama članicama. Njime se nastoji osigurati pozornije praćenje primjene Uredbe (EZ) br. 1071/2009 Europskog parlamenta i Vijeća od 21. listopada 2009. o uspostavljanju zajedničkih pravila koja se tiču uvjeta za obavljanje djelatnosti cestovnog prijevoznika te stavljanju izvan snage Direktive Vijeća 96/26/EZ (dalje u tekstu: „Uredba (EZ) br. 1071/2009”). Ta se Uredba primjenjuje na sva poduzeća s poslovnim nastanom u EU-u koja obavljaju djelatnost cestovnog prijevoznika te na poduzeća koja namjeravaju obavljati tu djelatnosti. Djelatnost cestovnog prijevoznika odnosi se na djelatnost cestovnog prijevoznika u teretnom prometu i djelatnost cestovnog prijevoznika u putničkom prometu. Područjem primjene Uredbe nisu obuhvaćene određene kategorije poduzeća, poput prijevoznika koji se koriste motornim vozilima ukupne mase natovarenog vozila manje od 3,5 tona. Uredbom (EZ) br. 1071/2009 utvrđuju se zajednička pravila kojima se uređuje pristup djelatnosti cestovnog prijevoznika u teretnom i putničkom prometu.

U skladu s člankom 3. te Uredbe poduzeća koja obavljaju djelatnost cestovnog prijevoznika trebala bi imati stvarni i stabilni poslovni nastan u jednoj od država članica, dobar ugled, odgovarajući financijski položaj i potrebnu stručnu osposobljenost. Nadalje, člankom 4. te Uredbe poduzećima koja obavljaju djelatnost cestovnog prijevoznika nameće se obveza da imenuju upravitelja prijevoza. Upravitelj mora posjedovati potvrdu o stručnoj osposobljenosti kojom se potvrđuje da ima vještine i znanja potrebne za upravljanje djelatnostima prijevoza u skladu sa svim pravnim i sektorskim uvjetima te na učinkovit i kontinuirani način. Za provjeru usklađenosti cestovnih prijevoznika s uvjetima utvrđenima u Uredbi (EZ) br. 1071/2009 odgovorne su države članice. Nadalje, dobro organizirana administrativna suradnja među državama članicama od ključne je važnosti za poboljšanje djelotvornosti praćenja poduzeća koja posluju u Europskoj uniji.

U članku 26. stavku 1. Uredbe (EZ) br. 1071/2009 propisani su rokovi za obvezu izvješćivanja država članica i Komisije:

·svake dvije godine od datuma početka primjene Uredbe države članice trebale bi sastaviti izvješće o aktivnostima nadležnih tijela i dostaviti ga Komisiji,

·na temelju podnesaka koje su dostavile države članice Komisija bi svake dvije godine trebala sastaviti izvješće koje treba dostaviti Europskom parlamentu i Vijeću.

Nacionalna izvješća koja dostavljaju države članice važan su doprinos izvješću Komisije. U članku 26. Uredbe navode se podaci koje bi trebala sadržavati nacionalna izvješća:

„(a) pregled područja u pogledu dobrog ugleda, financijskog položaja i stručne osposobljenosti;

(b) broj, po godini i vrsti, izdanih, privremeno oduzetih i trajno oduzetih dozvola, broj slučajeva proglašenja nesposobnosti i razlozi na kojima se te odluke temelje;

(c) broj svake godine izdanih svjedodžbi o stručnoj osposobljenosti;

(d) temeljne statističke podatke o nacionalnim elektroničkim upisnicima i njihovom korištenju od strane nadležnih tijela; i

(e) pregled razmjene podataka s drugim državama članicama na temelju članka 18. stavka 2. uključujući, posebno, godišnji broj utvrđenih povreda o kojima su druge države članice bile obaviještene i o primljenim odgovorima, kao i godišnji broj primljenih zahtjeva i odgovora na temelju članka 18. stavka 3.”.

Ovo izvješće obuhvaća kvalitetu i pravodobnost dostavljenih podataka pojedinih država (odjeljak I.) i analizu izvješća koja su dostavile države članice (odjeljak II.). U odjeljku III. predstavljeni su zaključci.

I.Dostavljanje podataka

Ovo je četvrto izvješće u skladu s Uredbom (EZ) br. 1071/2009 i obuhvaća razdoblje od 1. siječnja 2017. do 31. prosinca 2018. Prvo izvješće obuhvaćalo je razdoblje od 4. prosinca 2011. (datum od kojeg se Uredba počela primjenjivati) do 31. prosinca 2012. Drugo izvješće obuhvaćalo je razdoblje od 1. siječnja 2013. do 31. prosinca 2014. Treće izvješće obuhvaćalo je razdoblje od 1. siječnja 2015. do 31. prosinca 2016. Trenutačno izvještajno razdoblje usklađeno je s izvješćem o provedbi socijalnog zakonodavstva koje se odnosi na cestovni promet, kako je propisano člankom 26. stavkom 2. Uredbe (EZ) 1071/2009. Tom se usklađenošću državama članicama i dionicima osigurava usklađen pregled sektora u pogledu unutarnjeg tržišta i socijalnih pravila u istom izvještajnom razdoblju.